བཀའ་རྫོགས་པ་ཆེན་པོ་རྡོར་སེམས་ཐུགས་ཀྱི་མེ་ལོང་ལས༔ ཚེ་སྒྲུབ་ཡེ་ཤེས་རྒྱ་མདུད་ཀྱི་སྔོན་འགྲོ་བཞུགས་སོ༔

ྈྃ༔ ༔྅྅྅྅྅྅྅྅ མི་འགྱུར་རྡོ་རྗེ་ཚེའི་ལྷ་ལ་འདུད༔ ཚེ་སྒྲུབ་སྙན་བརྒྱུད་ཡེ་ཤེས་རྒྱ་མདུད་ལས༔ སྔོན་འགྲོ་བདུད་བཞི་དཔུང་འཇོམས་ཡི་གེར་
བཀོད༔ ཐུགས་ལ་ཆོངས་ཤིག་བཛྲ་ས་མ་ཡཱ༔ དེ་ལ་དང་པོ་སྐྱབས་སུ་འགྲོ་བ་ནི༔ ན་མོ༔ མཆོད་འོས་ཀུན་འདུས་དྲིན་ཅན་ཆོས་ཀྱི་རྗེ༔ བླ་མ་དམ་པ་རྣམས་ལ་
སྐྱབས་སུ་མཆི༔ ཁ་སྦྱོར་བདུན་ལྡན་དོན་གྱི་ཧེ་རུ་ཀ༔ ཡི་དམ་ལྷ་ཚོགས་རྣམས་ལ་སྐྱབས་སུ་མཆི༔ འཕྲིན་ལས་བཞི་ལྡན་རྣལ་འབྱོར་བུ་བཞིན་སྐྱོང་༔ མཁའ་འགྲོ་
ཆོས་སྐྱོང་རྣམས་ལ་སྐྱབས་སུ་མཆི༔ དབྱིངས་རིག་སྟོང་གསལ་འགགས་མེད་ཆོས་ཀྱི་སྐུ༔ རང་རིག་བྱ་ཆུབ་སེམས་ལ་སྐྱབས་སུ་མཆི༔ ཚད་མེད་བཞི་སྒོམ་གསང་

ྈྃ༔ ༔སྔགས་སྡོམ་པ་བཟུང་༔ ཧྲཱི༔ རང་ལུས་ཐ་མལ་སྤྱི་གཙུག་ཉི་ཟླའི་སྟེང་༔ ཧཱུྃ་ལས་དཔལ་ལྡན་རྡོར་སེམས་སྐུ་མདོག་དཀར༔ ཞལ་གཅིག་ཕྱག་
གཉིས་རྡོ་རྗེ་དྲིལ་བུ་བསྣམས༔ ཐུགས་ཁའི་ཧཱུྃ་ལས་བདུད་རྩིའི་ཆུ་རྒྱུན་བབས༔ སྤྱི་གཙུག་ནས་ཞུགས་སྒོ་གསུམ་སྡིག་སྒྲིབ་དག༔ ཨོཾ་བཛྲ་ས་ཏྭ་ས་མ་ཡཱ༔ སོགས་
ཡིག་བརྒྱ་བཟླས༔ དབྱེར་མེད་གྱུར་པའི་ངང་ལས་མཉམ་པར་བཞག༔ དེ་ནས་བླ་མའི་རྣལ་འབྱོར་ནི༔ ཧྲཱི༔ རང་བཞིན་ལྷུན་གྲུབ་ཡེ་ཤེས་ཕོ་བྲང་དབུས༔ པདྨ་ཉི་
ཟླའི་གདན་སྟེང་ཧྲཱི་དམར་ལས༔ པདྨ་དབང་གི་རྒྱལ་པོ་རྟ་མགྲིན་དམར༔ ཞལ་གཅིག་ཕྱག་གཉིས་གྲི་གུག་ཐོད་ཁྲག་བསྣམས༔ མེ་དཔུང་འབར་བའི་དབུས་ན་གསལ་

བར་བསྒོམ༔ སྤྱི་བོར་གཟུང་མ་མཚོ་རྒྱལ་ཐོད་ཕྲེང་རྩལ༔ འཇིག་རྟེན་དབང་ཕྱུག་སྣང་བ་མཐའ་ཡས་རྣམས༔ མུ་ཏིག་སྟར་བརྒྱུས་ལྟ་བུར་མཐོ་བརྩེགས་བཞུགས༔ ཨེ་མ་ཧོ༔ ཀ་དག་ཐོག་མའི་
མགོན་པོ་སྣང་མཐའ་ཡས༔ སྙིང་རྗེའི་སྒྱུ་འཕྲུལ་བྱམས་མགོན་སྤྱན་རས་གཟིགས༔ འཆི་མེད་རྡོ་རྗེའི་སྐུ་བརྙེས་པདྨ་འབྱུང་༔ བདེ་ཆེན་མཁའ་འགྲོའི་གཙོ་མོ་མཚོ་རྒྱལ་ལ༔ གསོལ་བ་འདེབས་སོ་
ཐུགས་རྗེའི་སྤྱན་གྱིས་གཟིགས༔ བགྲེས་རྒུད་གཞོམ་གཞིག་མེད་པ་ཆོས་ཀྱི་དབྱིངས༔ སྐྱེ་འཆི་འཁོར་བའི་སྡུག་བསྔལ་ལས་གྲོལ་ཏེ༔ འཆི་མེད་ཡེ་ཤེས་དངོས་གྲུབ་ཐོབ་པར་ཤོག༔ ཨོཾ་ཨཱཿཧཱུྃ༔
བསྲུང་བའི་འཁོར་ལོ་མཚམས་གཅོད་ནི༔ ཧྲཱི༔ ང་ནི་ཡེ་ནས་ཁྲོ་རྒྱལ་འདུས་པའི་གཙོ༔ སྐུ་གསུང་ཐུགས་ལས་སྤྲུལ་པའི་ཁྲོ་བོས་གང་༔ འོད་ཟེར་མེ་རིའི་དམར་ནག་མེ་སྟག་འཕྲོ༔ ཡེ་སྟོང་ལྷུན་གྲུབ་
ཆེན་པོར་མཚམས་བཅད་དོ༔ བཛྲ་ས་ཏྭ་རཀྵ་བཛྲ་ས་མ་ཡཱ་ཛ༔ ཧོ༔ རྩ་གསུམ་ཚེ་ལྷའི་ལྷ་ཚོགས་དགོངས་སུ་གསོལ༔ མ་རིག་བདག་ཅག་ལུས་ངག་ཡིད་སེམས་ཀྱིས༔ བག་མེད་ཚུལ་གྱིས་དམ་
ལས་འགལ་བ་རྣམས༔ ཡེ་ཤེས་སྤྱན་ལྡན་རྣམས་ལ་མཐོལ་ལོ་བཤགས༔ ཨོཾ་བཛྲ་ས་ཏྭ་ཨཱ༔ གནས་ཁང་མཆོད་རྫས་བྱིན་གྱིས་བརླབ༔ བྱིན་ཆེན་ཕོབ༔ ས་མ་ཡཱ༔ ཧྲཱི༔ སྣང་སྲིད་གཟུང་འཛིན་

ྈྃ༔ ༔གཉིས་བསྡུས་ཆོས་རྣམས་ཀྱི༔ ངོ་བོ་ཡེ་སྟོང་ཁྱབ་བརྡལ་ལྷུན་གྱིས་གྲུབ༔ རང་བཞིན་མ་འགགས་རྩལ་སྣང་རང་གསལ་བ༔ ཀུན་ཁྱབ་རང་རིག་རྒྱུ་ཡི་ཡི་གེ་ཧྲཱི༔ དེ་ལས་འོད་
འཕྲོས་སྣ་ཚོགས་པད་ཟླའི་སྟེང་༔ རང་བྱུང་འོད་དཔག་མེད་པའི་སྐུ་རུ་བསྒོམ༔ གཅེས་པ་རྣམས་མཚོ་རྒྱལ་གྱིས་ཡི་གེར་བཏབ་པའོ༔ བྱང་ཟང་ཟང་ལྷ་བྲག་ནས་སྤྲུལ་སྐུ་རིག་འཛིན་རྒོད་ཀྱི་ལྡེམ་འཕྲུ་ཅན་
གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་བར་སྦས་པ༔ བདག་བྱ་བཏང་གར་དབང་རྡོ་རྗེས་རྙེད་ཅིང་ཤོག་སེར་མཁའ་འགྲོའི་བརྡའ་ཡིག་ལས་ཤེལ་ཕུག་ཏུ་དག་
པར་ཕབ་པའོ༔

ྈྃ༔ ༔